Алена Паўлоўская родам з маляўнічага Пераброддзя. Свайго любімага Рэкса сустрэла ў студэнцкія гады ў Віцебску. Сабака ўцёк з прытулку і прыбіўся да суседзяў. Худы, калматы, галодны і злы, ён нікога не падпускаў да сябе. Калі Алена зайшла ў суседні двор, кінуўся да яе і ўлёгся ля ног. Сам выбраў сабе гаспадыню. Цярпліва і ўдзячна дазваляў сябе адмываць, выстрыгаць поўсць, апрацоўваць раны. Пакрысе Рэкс ператварыўся ў прыгожага сабаку. Стаў для Алены добрым сябрам і надзейным абаронцам.